Voor hom is ’n skinkbord met krale, sketse, blomme . . . Sy inspirasie vir die gesprek oor sy spesiale ontwerp. Net een ontwerper uit elk van die twintig deelnemende lande aan die Wêreldbeker-toernooi is gekies om ’n skepping te maak vir dié Global Designers of Fashion Collection, wat van Augustus as ’n simbool van wêreld-eenheid gaan toer, onder meer na Australië en Japan. Die program sal later bekend gemaak word, maar die vertoning sal ongelukkig nie ’n draai in SA maak nie.
Die dokumentasie wat saamgestuur is, beskryf hom as ’n top-ontwerper. “Ek dink nie so aan myself nie. Ek neem nie maklik aan internasionale modevertonings deel nie en wil net op my eie terrein sukses behaal. Ek is sterk patrioties en ken my mark. Ek maak haute couture-klere. Glansrokke en trourokke: Dít is my veld.
“Hierdie voel soos ’n beloning vir baie jare se harde werk. Ek het sommer nuwe energie om nog lank aan te hou ontwerp.” Vir die modetoer wil hy uiteraard almal se asem wegslaan met sy ontwerp wat deur die koningprotea geïnspireer is. Hy het na verskeie nasionale simbole, waaronder voëls, diere, blomme en vrugte soos die maroela gekyk, omdat hy lief is vir die natuur. Maar vir hom beeld die protea se skoonheid en die vele fasette van die blom ons land en kulture die beste uit.
Hy het doelbewus besluit om nié ’n tipiese Afrika-tema soos die Groot Vyf te gebruik nie. “Ek is genooi as verteenwoordiger van Suid-Afrika en nie van Afrika nie. Suid-Afrika bied meer as wild en die tradisionele Afrika-uitrustings. Ek wou ook nie ’n rok maak wat al die simbole en kleure van die landsvlag probeer uitbeeld nie.
Simon gebruik shweshwe (tradisionele Afrika-sis-materiaal) vir die basiese rok gekombineer met aarbeirooi Nieu-Seelandse wol, en dit het ’n pienkrooi voering wat deurskyn. “Ná vele sketse en navorsing het ek ’n ontwerp wat my opgewonde maak.
“My ontwerpe is bekend vir kralewerk, en SA se Ndebele-kralewerk waarin die kraletjies soos baksteentjies ingeryg word, is baie gesog. Daarom gaan ek baie daarvan gebruik.” Om hom met die ontwerp van die rok se panele te help het hy telkens ’n koningprotea blaartjie vir blaartjie uitmekaar gehaal.
“Ek herontwerp as ’t ware die protea, maar ’n mens sal steeds kan sien dat dit die inspirasie agter die skepping is.” Die rok het vyf bane met ’n verborge strook tussenin en die uitrusting skep ’n rimpeleffek as dit oor die loopplank beweeg. Dit begin by ’n klein kring materiaal en klok uit tot ’n groter sirkel – “nes ’n klippie wat jy in die water gooi.”
Die rimpeleffek is simbolies van wat in Suid-Afrika aan die gebeur is, meen Simon. “Ons beweeg as ’n nasie na groter dinge. Baie van my vriende het geëmigreer, maar ek het besluit om te bly. Ek het my klere al in baie lande vertoon, maar Suid-Afrika bly my land.”
Die onderkant van die rok klok na buite uit en wanneer elke val oopval, sien jy ’n reënboogeffek, ook simbolies van ons verskillende bevolkingsgroepe.
Hoe lyk Simon se loopbaan vorentoe? Hy het al honderde modevertonings gedoen, maar verkies die couture-roete waar ’n kliënt na sy ateljee kom en hy volgens haar mate ’n unieke, eenmalige skepping kan maak.
“Ek geniet die vermaak-element van modevertonings, maar ’n mens kan nie my klere van die loopplank of van die rak af koop nie. Ek het ’n spesifieke mark met ’n spesifieke aanvraag.” Dit is steeds vir hom’n raaisel hoe die Nieu-Seelandse regering op hom besluit het.
Simon gaan net die finale vertoning by die Wêreldbeker-eindstryd in Nieu-Seeland bywoon. Daarna gaan sy skepping saam met die ander in die Nieu-Seelandse Nasionale Museum vertoon word as simbool van internasionale eenheid. Waar almal sal kan sien watter rykdom aan talent Suid-Afrika het.